钦定古今图书集成/方舆汇编/职方典/第1264卷 > 辰州府山川考二 通志府县志合载
## 钦定古今图书集成/方舆汇编/职方典/第1264卷 > 辰州府山川考二 通志府县志合载

沅州

明山　，一名“北山” ，去州北二十里许，高数百丈，周回二百馀里，冈峦重复，环抱州城，飞云浓岚，望如画屏。盖镇山也。

花山　去州东四十里。石色青赤，相映如绣，又谓之“赤崖山。” 唐刺史林公庙建立于上。明末贼踞沅四乡，蹂躏附近，居民避处于上，设寨门以御之，因名曰“花山寨。” 山右一里许有松林寨，山左一里许有山坡寨。一时三寨声势相倚，贼不敢破，得免难者数百家。

瀑布山　在州城东南五十里。上有飞泉，垂如疋布。

叶家山　去州南四里。㵲水经其下，其上建景星寺。兵宪虞德华建一“明心亭” 于上，高耸尽可眺望。

垒石山　在古若溪寨东南二里。山下有石滩，山之石多层叠，其上又有石峰如浮洞状，故名。燕子岩山　在城北五里许。上游之名胜也。铁山　在城西四十里。上有古刹，东林寺僧端霞重修。万峰罗翠，烟月媚人，修竹香泉，尤为可爱。

保牢山　在镇江寨东南百一十里，乌溪水出焉。回岩曲岭，重复深阻，昔人避难，保聚其中。此山与板门山皆古镇江寨。明末，贼王进才等四乡杀掠，近居民避难于上，分前、后、中三寨。井水湾、姑娘冲、倒塘内有景龙寨，更高险，旧又名曰“麻池寨。”

《武阳山　》即青鹤山，其山有仙人迹，趾向后，踵向前，刀斫不灭，以杉木为刀，斫之方去。

高明山　在镇江乡，去州东一百二十里。上有池，圆如盏，阔十丈。其山磅礡高峻，为诸山之冠，故名。

板门山　在古镇乡，寨南二百步，对峙如门。向氏未归之日，恃险据之。

双髻山　在州东五十里，二峰并峙如髻，三绕坡　，去州六十里。

白石洞　去州东七十里，㵲水经其下。波纹秀折，山势嶙峋。洞门辟于半山，宽广数丈。先年建梵宇于内，大为美观。徐良彦谪迁时，游于此，构《徐来亭》，并记焉。

岩罗洞　去州西三十里，其旁有古刹、连云庵，峭壁层峦，修林怪石，可供眺望。

岩坡洞　一名“林家洞” ，在州后山，深十馀丈，中有石屋、幢盖及神人之像，乡民祷雨，常获感应。龙井洞　在州后山乡，其洞有三：一曰龙井，其泉流溉田百馀亩，井旁有石屋石床，乡民祷雨辄应。二曰“甘泉” ，在龙井之侧，有石屋，约深数丈，有石佛及石供器，浑然天成。三曰冷水井，在甘井之侧，深阔丈馀，洞有流水，四时清冷。

㵲水　即沅水，一名㵲溪。源出四川播州，接流平溪卫挂榜滩，入州境，流二百五十里，环州城西南流江东一百四十里，入黔阳县境。

杨溪水　，在州南六十里。发源三绕坡，东北流入沅江。昭灵庙立于溪口。

五郎溪水　，在州北二十里。发源明山，东流南绕至罗旧溪六十里入沅江。

龙门溪　在古镇江寨东六十里寅门山。东北流五十里入辰水。

浮莲溪　去州东四十五里。源出瀑布山，六十里入㵲水。西溪　去州西一百三十里，出九牙狤狑，二百里入㵲水。丰溪　在镇江乡。源出田家山，至长宁寺前经过入㵲水。板门溪　在镇江乡。源出高明山，西流经寨北入丰溪。

乌溪　在镇江寨南三十里。源出保牢山，东流至黄田入㵲水。渭溪　，在古若邪寨西五十里，入辰水。

峨溪　，在古若邪寨西三十里，入㵲水。双井　，在城东北隅，渊深而泉清，四时不竭，足一城之用。

杨都井　在板山铺，去州南二十里。都指挥杨茂凿以止渴，路人便之。

龙井　在城东厢外一里许。土石坎下。四时泉涌，流溉田畴；取水烹茶，其味甘美。康熙二年，建亭于上，扁题“廉泉” 二字，竖碑铭曰：维泉斯冽，爰是命名；我心如水，云胡不同？帝鉴在兹，揽辔澄清。

土井　在城东北隅，泉与双井同名，雌雄二井。冷水井　去州西三里，副使顾源凿。

黔阳县

龙标山　在县治东。沅、靖二水合流，经于其下。儒学、城隍庙、普明寺列建其上。

鳌鱼山　在县城东三里。与虎头山相连，为一邑水口，又名水口山。

赤宝山　在县城南对河。山势盘地插空，列嶂开屏，为一邑之面。日出霞映如锦，黔江出其下，邑景称为“赤宝流清” ，又曰“宝绳流赤。” 有居民结寨避寇其上，又为赤宝寨。

蟠龙山　在县南对河二里。山势蟠郁如龙，上有石室，清泉如线。邑景称为“蟠龙耸翠。”

金斗山　在县城西，隔河十里，崖面有黄石如斗。

紫霄山　，在县北十五里。崖谷中常有紫气，相传杨仙翁于此羽化。

文峰山　：在县城东一百里。削立拥秀，其状如笔。

罗公山　在县东南一百六十里。周回五百里，四面险绝。山有鸺鹠，鸣即雨至。昔有罗姓者隐此山，有道术，民祈请辄验，今谓之“罗公王” ，即此神也。绝顶有池，广数十里，阴霾或有物如明月游水上。南有砂溪，与武阳江合，北流分为两溪。宋熙宁间，土豪舒光民等起寨于此，为猺人所破，人以为神助。山西北有地，平广数百亩，岁大旱，此处独稔，号曰熟坪，《邑景》称为“罗翁晴岚。” 七宝山　，在县南一百里，山石磊砢如宝，上产楠木及七里香草。

梁山　在县东六十里。有石洞，洞口有池，土人遇旱祈祷多应。

马瑙山　在县东八十里，为安江雄镇。立浮屠其上，左右山形有如龙虎，土人立寨其上，以避苗害。

赤竹山　，在县东一百四十里。冈垄盘纡，赤竹丛生。

古佛山　，在县东一百五十里石保乡。上有聂、刘二仙迹，有古寺，后废。

马鞍山　在县南三十五里。

钩岩山　在县北七十里。削峰插空，峰垂如钩，中有泉窝，每祈雨于此，取水辄应，土人谓之“钩岩圣水。”

卢会山　在县东北四十里。山势险峻，明季兵乱，里人结寨自卫。

鸡公山　：在县城北四十里。山形如鸡。

崖山　在三新市山上。旧有天柱寺，宋熙宁间建，今废。

白岩山　在县东北竹寨地后。

金龙山　在城南一百里。山势峭拔，下有空岩出风，岩外有竹数竿，偃如扫地，土人异之。钟鼓崖　在县城西门外，二石并峙，用石击之，一如钟声，一如鼓声。

香炉崖　在县北门沿江一带，赖此奠安。张果老崖　在县北五里。二石峙立江中，上有巨人迹，传云果老所遗，邑称为“张老云霞。” 三里崖　在县南十五里。舟行苦之，邑令陈钢鸠工凿削。

双石崖　在县南九十里。有二石对立，又名屏风崖，三面如一。传言石根随水高下。土人神之，舟楫莫敢忤犯。明景泰间，苗寇弗靖，人皆避其上，因筑寨置戍，名为“安江双崖。” 城上有洞，祈雨辄应。洞泉冷而甘，取为酿，谓之“安酒。”

卧龙岩　在城西南四十里，旁为诸葛古城。其洞深邃，广数十步，深数里，石壁如垩，泉涌不竭。有石灶二，传为诸葛驻兵时置壁间，宋人题句尚存，居民避苗寇，多避其中。

观音岩　在鸬鹚滩。峭壁悬岩，苍翠千寻。尖岩　在茶陵溪。上有真武庙，庠生蒋善养建。大溪洞　在县城东南五十里。石洞深邃，泉水不竭，注而成溪。

岩泉洞　，在城东北六十里，地名“丰坡” ，幽深空

“窈中” 出一水通中溪。中溪产鲉鱼，形细而味腴。每秋分，鱼入崖洞穴居，春分出中溪，达外江乃孕。

牛角坡　在县城西，隔河十里。坡势环曲如牛角，邑景称为《牛坡樵唱》。

大角尖　在城南三十里。双峰耸翠，远拱县城。黔江　在县北，通沅水，发源牂柯，至沅合㵲，自北逆行而西，曲屈二百馀里，南至于黔。其自西南来会者曰“渠水。” 渠之西为清水江。清水之源，自贵筑入粤西界，由夜郎至通州与渠水合。东至于黔，与沅合流，始名黔江，东注达于洞庭。洪江溪　在黔阳县东一百六十里，东北流入沅水。

朗溪　：在城内。自察院坡，由奎光阁出濠达江，县因以名。今湮。

柳溪　在城南五里，源出大角尖，流入黔江，沿溪垂柳含烟，邑景称为《柳溪烟雨》。

浙溪　在城西十里，源出沅州西龙乡界，流入渠水。

大洞溪　在城东南五十里。石洞深邃，水泉涌出，注而成溪。相传有龙居其中，土人祈雨辄应。长坡溪　在城东九十里。

大龙溪　在城东南一百里，源出罗翁山。小龙溪　在城东九十里，源出柘木岩。

中溪　在县城北一里，产油鱼，味美。下流有桥，桥下有崖泉，味极甘，人多取饮，名曰“可泉。” 狮子滩　在黔水下三里，滩有伏石，状如狮子，因名。沸声如雷，又名狮子吼，邑景称为《狮滩渔网》。

紫萝百丈滩　在狮子滩下五里。

瀵水滩　在百丈滩下五里白马角上。其水源自底沸涌而出，因名。

鸬鹚滩　在城东三十里，《邑景》称为“鸬鹚春浪。” 连洲滩　：在鸬鹚滩下十里，三滩洲渚相连，因名。

大洑滩　在洪江下五里。其水倾泻而回复，因名。

小洑泻滩　在大洑下十里。

碗盏滩　在小洑下十里。

黄丝滚洞滩　去碗盏滩十里。中泓拗折，舟行最险。

高溜洞滩　在城北三十里，其水迅下，折而复留，因名。险与“黄丝” 等。黔邑山水奇险，入同湾而上，滩多急流，横岩截江，间不容舟。山川之险，于斯而极。

龙潭　，在县东五里。深澄莫测，大旱不竭。湾潭　，在黔水上十里。

同湾　：在城东一百六十里。县之东界。

龙阳洲　在城西南，沅、渠两江合流处，中夹沙洲，横带双江，隐见随水高下。每水落洲出，沙尾高起水面数尺，邑中之士必有登科者。

雪腾湫　在县东南五十里。水泉腾涌，溅珠如雪。岁旱祈之，辄有云雨之应。又名“云腾湫。” 回龙塘　在县东二里。溪流入沅。

大莲塘　：在城北七里。旧产莲，因名。

唐家溜　在城北五里。有倒树挺生水底，舟触辄覆。康熙三年冬，一日溺死数人。知县张扶翼募善水者入水，以藤缠其根，督数百人拔之，害始除。

“龙井　” ，在黔阳县城南五里。平地中一窍，周围石壁，水泉不竭。

烂木坑　在三山顶。顶有水一池，大旱不竭，久雨不溢。天旱取水，祈雨辄应。相传为“婆婆大圣龙井　。” 去县南五里。平地中一窍，周围石壁，水泉不竭。

冷水井　在城东一百里稔水溪。相传诸葛武侯驻师于此，乏水，掘而得泉，饮而甘之，因名麻阳县。

西晃山　在县南二十里。峰峦秀丽，耸立如屏。天时晴明，紫翠万状，县学皆面之，为邑镇山。浮石山　在县东七十里，独峙水滨，约高五丈。水泛挺出，若浮石然。

苞茅山　，在县东九十里。上有三脊茅，可以缩酒，即古人所贡之茅。

龙门山　，在县东六十里。连山参差，崩石对峙。相传有黑白二龙斗于此，石为之裂。

都督山　在县北九十里。相传唐都督抚镇溪蛮，驻兵于此。

青红山　：在县治东南一十里。岩岭幽奇，花竹掩映，青红如画。

犀眉山　，在县南二十里。相传昔有犀出其下。

其大如舟，上下群鱼与俱。深处多鱼，又名“犀牛潭。”

齐天山　在县东南五十里。峰峦高出云表，天晴则秀色愈盛，故又名“霁添山。”

石梯山　，去县一百一十里，石磴如梯。

蟠龙山　，在犀牛潭。岸高不及西晃十之一，朝夕有白云覆其上，散则数日晴明，聚则顷刻成雨，与晃山相应。

罗裙山　在官村之北六十里。上有尖峰，四围如裙折，常有白云覆帱，应一县人文之秀。万历初，建梵刹其上。昔有住持徐姓于兹得道。罗瓮山　在县西北四十里，山石罗列如瓮。雄山　在县东新营后，离城九十里。

天河山　，在县东下㲼，俗名“雷公庵。” 内有天井出水，故曰“天河山。” 离城八十里。

庚子洞　，在县北五十里。岩壁峥嵘，石室宏洁，深二十馀丈。相传羽士庚子生者，为大蛇所噬，故名。

御史洞　在县北五十里。高爽中起一石如笋。里人祀社于此，祈雨多应。

石网洞　在城东北五里。石罗列如网，水深处多鱼，祷雨多应。相传元时田元帅德兴曾置剑于此。

黄蜡洞　，在县西二十里，洞列如户。

白羊洞　，在县南杜壤，离城三十五里。

紫燕洞　，在县西官村后岩，离城八里。

雨珠洞　，俗名“岩洞” ，在县北二十里，高百丈，深如之，顶砌如云，四门高张，居民避乱，不减桃源内洞尾一门，宛如天窗。其间曲径石笋、晶砂、岩屋，处处争奇。春夏水流成溪，溪中石马蹲踞，鞍辔宛然。有石龙盘卧，头角如生，鳞甲如画。至于仙田、石钟、瀑布、罗汉、化外春光，无不引人入胜。天擎洞　在县西三十里小坡甲上，俗名破岩。有石柱，围可数丈，柱如莲花，朵朵下垂，即《八景》中所谓“莲柱擎天” 者也，因名天擎洞。旧时柱去顶丈许，今己联接。谚云：“破岩岩顶擎天柱，鹭鹚洲去状元归。” 盖城东有洲名鹭鹚，上下二大洲为鲤鱼庙，两山对出，中列如龙门，言有鹭鹚立洲背，则鱼难变化，必去之而后出状元也。林绿洞　在官村上五里，即俗名干洞者。因县令蔡心一游此，后陞永宁州牧，故又名升官洞。明季士子避兵，多藏书于此，则又名亚酉洞。洞之下有蜡洞，洞口多樱桃树，谚云：“蜡洞桃花。” 即此。

锦水　，在县西三里。自锦州发源，经邑前入辰，名“锦江。”

龙门溪　在县东六十里。发源龙门山，西北流入锦江。

施溪　在县西五十里。发源贵州思州府，东北流入锦江。

酉溪　，在县东北四十里。源出古富州，东北流入辰水。

梁源溪　在县西十里，经邑前入辰。

龚溪　在县东南四十里。源出西晃山，东北流入辰。

蛮村溪　在县东一百二十里。源出泸溪，入辰麻。伊溪　，在县东八十里。发源沅州，至滥泥入锦水。

官潭　在县城东，一名“剑潭。” 知县朱瓒取鱼得剑，故名。

瓮泡滩　在县城西四里。相传居民水瓮中潜有龙，一日洗瓮滩上龙泡而去，即《四节遇难》处。大坡滩　在县西四十里，多狼石厄舟。知县朱瓒协参将孙贤凿之。

岩屋滩　在县东伏波庙下。滩多石，为舟困，知县朱瓒凿之。

牛鼓滩　在大坡上

学井　在旧学基，县令朱崇芳掘。

公井　在新学泮池前，兵备宫《跻奎掘》。